**ITE, MISSA EST!**

Misijski igrokaz

Sastavila: s. M. Jasna Crnković

*Svećenik s ministrantom (ili dva) u staroj misnici stoji kao ispred oltara. Iza njega kleči Marija na klecalu. Svećenik se okreće prema Mariji i kao da završava misu. U tom trenutku nailazi Dubravka i začuđeno promatra, ne zna kako bi se ponašala.*

Svećenik: *(okreće se i širi ruke i sklapa ih u molitveni položaj)* Dominus vobiscum.

 *Nailazi Dubravka i široko širi oči, začuđena. Gleda u Mariju, pa kao da je hoće pitati što je to, ali odustaje jer vidi da je Marija udubljena u molitvu.*

Ministant: Et cum spiritu tuo.

Svećenik: Benedicat vos omnipotens Deus, *(na ove riječi čini znak križa prema djevojčicama)* Pater, et Filius, et Spiritus Sanctus.

 *Marija i ministrant se križaju. Dubravka zagleda u Mariju pa i ona čini znak križa, ali nesigurno.*

Ministrant: Amen.

Svećenik: Ite, missa est.

Ministrant: Deo gratias.

 *Svećenik i ministrant odlaze. Marija ustaje s klecala.*

Dubravka: Ma, što je ovo bilo? Kakav je to svećenik? Odakle je taj došao? I kakvim to jezikom govori? Ovo još nikad nisam vidjela!

Marija: Ej, polako, smiri se. Navrla si s pitanjima, ne mogu ih ni popamtiti a kamoli ti odgovoriti. Što si se toliko uznemirila? Pa ne vidiš da smo u crkvi, da je to bio svećenik?

Dubravka: Vidim da je svećenik, ali kakvu to misnicu ima? Koja je sad to moda?

 *Dolazi Ivana*

Ivana: Bog curke! Što to tako žustro raspravljate?

Dubravka: Ne znaš što si propustila! Čudna misa da ne može biti čudnija. Svećenik u nekoj tvrdoj misnici, diže-spušta ruke, nitko mu ne odgovara nego samo ministant… *(širi ruke od sebe u čuđenju)*

Marija: Takva misnica se upotrebljavala prije 60 godina, ali može se upotrebljavati i danas.

Dubravka: I kojim je to jezikom govorio? Hokus-pokus omnipotens *(širi i zatvara ruke, kao da glumi svećenika)*

 *(Ivana se smijulji)*

Marija: Ma daj, što izvodiš *(kao da miče Dubravkine ruke).* To je latinski jezik. Mise su nekada bile isključivo na latinskom jeziku.

Dubravka: Ali sada nisu. Što ima taj svećenik sad tu ponovno uvoditi latinski jezik kad ga ja ne razumijem! I što tu uopće ima zanimljivo i važno da bi misa bila na latinskom?

Marija: Pa je li ti uopće znaš kako je misa dobila taj naziv? Jer ako se sjećaš, na vjeronauku smo učili da se sakrament zove euharistija. A župnik nam često kaže da dođemo na euharistijsko slavlje. Pa zašto to euharistijsko slavlje mi zovemo misa?

Dubravka: Pa… pa… mi- – kao mi *(pokazuje prema sebi, Mariji i Ivani)* … i -sa – kao sa Isusom … Možda?

Marija: Hah, zgodno tumačenje. Ali nije! Jesi li slušala što je svećenik rekao na kraju?

Dubravka: Ono kada nas je križao?

Marija: Ne, poslije toga.

Dubravka: Pa rekao je nešto kao omnipotens … sanktus…

Marija: Da… i nakon toga?

Dubravka: Pa nešto kao idite!

Marija: *(sa smješkom)* Da, da to! Rekao je: ite, missa est. E, od tih riječi misa je dobila ime.

Ivana: To je ono: idite u miru?

Marija: Da, ali zapravo ima još bolje značenje na latinskom od onoga koje smo mi preveli kao idite u miru.

Ivana: Koje značenje?

Marija: Ite, missa est znači: idite, poslani ste. To je zapravo ono što je nama kršćanima Isus dao kao zadaću: da donesemo i drugima radost koju smo doživjeli u susretu s njime u euharistiji. Da svima javimo da je Isus živ prisutan i danas. Da to pokažemo svojim životom i riječima kada je potrebno.

Ivana: Missa est onda znači poslani ste. Mi, kada odlazimo s mise, imamo poslanje? Misiju?

Marija: Da, odlično si to zaključila.

Dubravka: *(sad već mirnije)* To mi sada zvuči dosta logično. Onda su misionari isto poslanici?

Ivana: Sigurno. Riječ misija pretpostavljam da isto dolazi od latinskog missa.

Marija: Točno. I zadaća misionara je donositi radost druženja s Isusom svim ljudima. Misionari donose ljudima glas o Isusu propovijedajući. A kada su ljudi bolesni ili imaju kakvu drugu potrebu, onda ih liječe i tako im pokazuju da Isus brine za njih.

Dubravka: Sviđa mi se ta ideja o poslanju.

Ivana: Meni je sada mnogo jasnije čemu služi sveta misa. I zašto misionari idu po svemu svijetu drugima donositi Isusa.

Dubravka: To bismo i mi onda mogli. Ja sam misionarka kada kažem drugima da volim ići na vjeronauk zato što se tamo družim s Isusom.

Ivana: Ja sam misionarka zato što glumim u predstavama i tako prenosim drugima pouke koje nam je Isus govorio.

Marija: A ja sam misionarka kada pjevam pjesme o Isusu, pa drugima kroz pjesmu mogu nešto reći o Isusu.

Dubravka: A sve zajedno smo bile misionarke jučer kada smo pomogle susjedi Verici očistiti pločnik od trave ispred kuće. Mojoj mami je rekla da smo joj uljepšale dan i da se vidi da idemo u crkvu jer smo se same sjetile da joj pomognemo. I da će poći i ona u crkvu zahvaliti Bogu iako nije dugo bila u crkvi.

Ivana: (skoči od radosti i pljesne rukama) Super je biti misionarka! Hvala ti Marija što si nas naučila latinski!

Dubravka: Idemo biti misionarke!

 *Sve tri se zagrle i prema publici kažu:* Ite, missa est!